12 personer er indtil videre sigtet for overtrædelse af paragraf 119 i Straffeloven - vold mod tjenestemænd i funktion - og flere sigtelser kan være på vej, fortæller Københavns Politi nu i en pressemeddelse.

I forbindelse med pokalfinalen er der nemlig opstået 35 sager om vold mod tjenestemænd i funktion, der nu skal undersøges, og det kræver en stor efterforskning at tage sig af sagerne, oplyser politiet.

Minimum 20 betjente er blevet ramt af stenkast, spark eller slagvåben, og motorcykelbetjente er blevet udsat for hærvæk mod køretøjerne og har måttet flygte for at undgå skade, skriver Københavns Politi.

- -Det er fuldstændigt uacceptabelt, at der bliver brugt jernstænger og kastet med sten, flasker og sågar sæder mod betjente, som er på arbejde for at sikre, at de mange fans kan nyde en kamp afviklet i god stemning. Det overskrider enhver grænse for tolerabel opførsel, og det er mange år siden, at det var nødvendigt for politiet med magt at skulle sikre, at en kamp overhovedet kan fløjtes i gang. Ingen skal være i tvivl om, at vi vil gøre alt, hvad der står i vores magt for at stille gerningsmændene til ansvar for disse vanvittige angreb på vores betjente, som ydede en fantastisk indsats, siger Peter Dahl, ledende politiinspektør fra Københavns Politi og fortsætter:

- Vi efterforsker for fuld kraft og vil tage alle redskaber – herunder respektpakken – i brug. Man skal vide, at det ikke er uden konsekvenser at kaste med sten mod politiet – det gælder uanset om, man autonom eller fodboldbølle. Så gerningsmændene kan godt begynde at se frem til besøg af os – det vil vi i hvert fald lægge mange efterforskningskræfter i, siger Peter Dahl.

Vold mod tjenestemænd i funktion kan give op til otte års fængsel, og respektpakken, som Peter Dahl taler om, er en skærpelse af straffen for vold og trusler mod ansatte i det offenlige - herunder altså politiet.

Københavns Politi oplyser, at to personer er varetægsfængslet.

Du kan læse hele Københavns Politis pressemeddelelse her.